Hof moet beslis oor koalisie | Netwerk24
Benjamin NetanyahuFoto: Getty Images
Israel se hoogste hof het Maandag vir die tweede dag argumente aangehoor in 'n aansoek om 'n bevel wat die premier, Benjamin Netanyahu, sal verhoed om 'n koalisieregering saam te stel.
Die aansoek voor die 11 regters van die hoër hof is ingedien weens sy verhoor op aanklagte van omkopery, korrupsie en die skending van die openbare vertroue. Indien teen hom beslis word, sal dit beteken 'n kitsverkiesing moet volg – die vierde een binne 'n jaar.
Netanyahu (70) en sy grootste teenstander, Benny Gantz, het verlede maand ooreengekom om 'n eenheidsregering te vorm wat hulle om die beurt sal lei.
Hulle het gesê 'n eenheidsregering is noodsaaklik in die stryd teen die Covid-19-virus.
Dit beteken die konserwatiewe Netanyahu, wat reeds meer as 'n dekade regeer, sal vir 18 maande aan die hoof van die eenheidsregering wees, waarna Gantz sal oorneem.
Netanyahu sal dan "reserwe- eerste minister" word.
Volgens kritici van die plan sal daardie amp hom verskans teen die hofsaak teen hom.
Hy sal nie hoef te bedank nie – iets wat ministers wel moet doen indien hulle op strafregtelike aanklagte verhoor word.
Die ooreenkoms gee hom ook 18 maande lank beheer oor belangrike aanstellings op die regbank, wat volgens kritici kan beteken hy kan sy eie saak beïnvloed. Die hof sal waarskynlik teen Donderdag uitspraak lewer.– Reuters